《芒洲夜泊别陈生师鲁》
明代·谢廷柱

溪晚风力恬，波面澹凝碧。停桡向林皋，系缆傍矶石。

烟汀隐幽草，香气飘几席。隔水苍翠多，归鸟三两翼。

佳景不独赏，得士欣拱璧。风前共展卷，露坐忘岸帻。

妙理自心悟，奇论惊出格。吾道有骨肉，好善岂为癖。

明日衡山阳，惆怅江天夕。

作者简介：福建长乐人，字邦用，号双湖。谢士元子。弘治十二年进士，除大理评事，迁湖广按察司佥事，正德十二年致仕。善属文，能诗。有《双湖集》。